**1. PREDAVANJE: CILJEVI SOCIJALNOG RADA U ORGANIZIRANJU ZAJEDNICE**

Prema Međunarodnoj definiciji socijalnog rada, socijalni rad je “praktična profesija i akademska disciplina koja promovira socijalnu promjenu i razvoj, socijalnu koheziju, osnaživanje i oslobađanje ljudi. Ključni principi su: socijalna pravda, ljudska prava, kolektivna odgovornost i poštivanje različitosti. Ključne spoznaje proizlaze iz društvenih znanosti, humanističkih vrijednosti i izvornog znanja ljudi. Uloga socijalnog rada je angažirati se i mobilizirati ljude/strukture da se premoste životni izazovi i unaprijedi blagostanje˝ (2014., IASSW I IFSW).

Ova definicija u mnogim svojim segmentima postavlja temelje za važnost socijalnog rada u organiziranju zajednice. Kompetentni socijalni radnik je onaj koji ima kompetencije u području

a) Profesionalnosti, profesionalnog ponašanja i profesionalnog razvoja

b) Etičnosti socijalnih radnika

c) Multikulturalnosti i poštivanja razlika

d) Kritičkog pristupa, zagovaranja ljudskih prava i socijalne pravde

e) Teorijskog znanja i integracije teorije u praksi

f) Vještina u procesu intervencija socijalnog rada

g) Djelovanja u širem okruženju i međusektorske suradnje

h) Organizacijskog funkcioniranja i upravljanja organizacijom

Radom u zajednici posebno se stječu kompetencije u području c) Multikulturalnosti i poštivanja razlika, d) Kritičkog pristupa, zagovaranja ljudskih prava i socijalne pravde i g) Djelovanja u širem okruženju i međusektorske suradnje

Socijalni rad u zajednici predstavlja jedno od ključnih metodskih područja socijalnog rada (uz rad s pojedincem, obitelji i grupom) te omogućuje intervencije na makro razini. Socijalni rad u zajednici posebice može pomoći u ispunjenju cjelovitih ciljeva socijalnog rada kao profesije, kao što su: uključivanje marginaliziranih, društveno isključenih, obespravljenih, ranjivih i rizičnih skupina ljudi; pomoć i poticanje pojedinaca, obitelji, skupina, organizacija i zajednica kako bi unaprijedili svoju dobrobit i svoje sposobnosti za rješavanje problema; pomoć i obrazovanje ljudi s ciljem dobivanja usluga i resursa u njihovim zajednicama; otkrivanje i suočavanje s preprekama u društvu, društvenim nejednakostima i nepravdom; poticanje poštovanja tradicija, kultura, ideologija, i religija među različitim etničkim skupinama i društvima.

**Socijalni rad u organiziranju zajednice je proces u čijem tijeku zajednica postavlja svoje potrebe i ciljeve, utvrđuje njihov redoslijed, razvija povjerenje i volju da se za nju nešto učini, mobilizira unutarnje i vanjske resurse radi zadovoljavanja potreba da bi se takvom aktivnošću, kooperacijom i zajedničkim radom unaprijedila kvaliteta življenja u zajednici. Proces organiziranja zajednica temelji se na uspostavljanju široke mreže suradnika unutar i izvan zajednice, uključujući stručnjake i građane, donositelje odluka i druge važne aktere.**

**SPECIFIČNI CILJEVI SOCIJALNOG RADA U ORGANIZIRANJU ZAJEDNICE su:**

I. OSNAŽIVANJE

II. GRAĐANSKA PARTICIPACIJA

III. BALANSIRANJE MOĆI I JEDNAKOST U ZAJEDNICI

IV. PODIZANJE KVALITETE ŽIVOTA GRAĐANA

V. PROMOCIJA KVALITETNOG ŽIVOTA U ZAJEDNICI (INKLUZIVNO DRUŠTVO)

VI. PODRŠKA I POMOĆ RANJIVIM ZAJEDNICAMA

**I. OSNAŽIVANJE KAO CILJ SROZ-A**

Socijalni rad u zajednici je usmjeren na osvještavanje i jačanje snaga i kapaciteta na individualnoj i kolektivnoj razini (osnaživanje pojedinaca i osnaživanje zajednice). Proces osnaživanja unapređuje psihosocijalnu dobrobit, omogućuje pojedincu povećanje individualnih sposobnosti suočavanja, osobno povjerenje i osjećaj kontrole. SR u zajednici bavi se osnaživanjem ljudi da otkriju svoje resurse i mogućnosti kako bi postigli pozitivnu promjenu u svojoj zajednici.

Osnaživanje će rezultirati većim osjećajem kontrole nad vlastitim životom i razvoj samopomoći.

**II. GRAĐANSKA PARTICIPACIJA**

Jedan od ciljeva SROZ-a je jačanje aktivnog građanstva, odnosno omogućavanje ljudima da sudjeluju u javnom donošenju odluka. Socijalni radnici u zajednici na ljude gledaju kao na građane, ne na korisnike, koji sa svojim građanskim statusom imaju priliku sudjelovati u demokratskim procesima, odnosno u kreiranju svojeg života i o smjeru razvoja svoje zajednice. Građanska participacija potiče građansku odgovornost i temelji se na ideju da ljudi imaju pravo na sudjelovanje u donošenju odluka koje ih se tiču, utjecati na njihove živote i time preuzeti odgovornost za vlastitu budućnost. S obzirom da su zajednice najniže društvene ćelije kolektivnog suživota, u njima se primarno prakticira i razvija demokracija.

**III. BALANSIRANJE MOĆI I JEDNAKOST U ZAJEDNICI**Zajednice mogu biti izvori i ogledala društvenih nejednakosti. Zajednice same mogu generirati nejednakosti, ali vrlo često se nejednakosti iz šire društvene razine prelijevaju na razinu lokalne zajednice. Stoga je jedan od ciljeva rada u zajednici promijeniti odnose moći u društvu, postići ravnopravnije društvo koristeći aktivističke pristupe.

**IV. PODIZANJE KVALITETE ŽIVOTA GRAĐANA**

Socijalni rad u zajednici ima za cilj doprinijeti podizanju kvalitete života građana, a posebice u sferi ekonomskog osnaživanja (primjerice kroz model socijalnog poduzetništva), stvaranje prihoda, poboljšavanje stambenih uvjeta života za ljude u deprivilegiranim uvjetima, osiguravanje kvalitetne skrbi u zajednici i razvoj programa za kvalitetno provođenje slobodnog vremena.

**V. PROMOCIJA KVALITETNOG ŽIVOTA U ZAJEDNICI I PROMOCIJA INKLUZIVNOG DRUŠTVA**

Socijalni rad u zajednici pretpostavka je stvaranju inkluzivnog društva u kojemu će institucionalna skrb biti zamijenjena brigom i podrškom u zajednici te omogućiti ostanak u zajednici. To se postiže ukoliko socijalni rad u zajednici uspijeva u prevenciji socijalnih problema, promovira socijalnu integraciju i jačanje socijalnih mreža, razvija socijalne usluge, promiče multikulturnu praksu, pridonosi koheziji, solidarnosti i suradnji u zajednici te razvija volonterstvo.

**VI. PODRŠKA I POMOĆ RANJIVIM ZAJEDNICAMA**

Specifična uloga socijalnog rada u zajednici je pomoći posebno osjetljivim i ranjivim zajednicama. To su osiromašene i izolirane zajednice (primjerice planinska, potpomognuta područja); marginalizirane ili manjinske zajednice (primjerice romske zajednice) i zajednice koje su pogođene nekom krizom (kriznim događajem, sukobima velikih razmjera, tragedijama) ili katastrofom (ratom ili primjerice ekološkim katastrofama).